**Preambula**

My, žiaci ZŠ s MŠ Maurerovej 14, v Krompachoch, v zmysle demokracie, ľudských práv a práv dieťaťa, vychádzajúc z prirodzeného práva žiakov na kvalitné vzdelávanie a rešpektujúc právo pedagógov mať žiakov s dobrými ľudskými vlastnosťami sa budeme usilovať o uplatnenie spolupráce medzi nami - žiakmi a pedagógmi a o rozvoj duchovnej kultúry, o zveľaďovanie životného prostredia, o zviditeľnenie našej školy a jej dobrého mena. Uznášame sa prostredníctvom svojho práva voliť na vzniku Žiackeho parlamentu, ktorý bude zložený z našich zástupcov - spolužiakov a sľubujeme, že budeme rešpektovať jeho prácu a jeho uznesenia.

**Článok 1**

**Z á k l a d n é u s t a n o v e n i a**

a) Žiacky parlament je iniciatívnym a pomocným orgánom, vyjadrujúcim záujmy žiakov v oblasti výchovy a vzdelávania na základnej škole.

b) Žiacky parlament je zložený zo žiakov školy a 2 pedagogických zamestnancov. Pracujú v ňom žiaci od 5. po 9. ročník.

c) Každú triedu v žiackom parlamente reprezentuje dvaja až traja triedou zvolení žiaci. Pedagogických zamestnancov školy zastupuje jeden učiteľ.

d) Sídlom žiackeho parlamentu je ZŠ s MŠ Maurerova 14, v Krompachoch

e) Parlament nemá právnu subjektivitu, nemá vlastný majetok a náklady na činnosť v zmysle platnej legislatívy zabezpečuje ZŠ.

f) Zánik členstva v žiackom parlamente : ukončením povinnej školskej dochádzky, prestupom na inú školu, vystúpením člena, vylúčením člena z dôvodu neúčasti, alebo iného priestupku, zánikom žiackeho parlamentu.

**Článok 2**

**P o s l a n i e ž i a c k e h o p a r l a m e n t u**

1. Presadzovať a chrániť záujmy žiakov školy a zastupovať ich.

2. Podieľať sa na organizovaní podujatí pre svojich rovesníkov.

3. Hľadať spoločné postupy pri organizovaní mimoškolskej činnosti žiakov, navrhovať opatrenia na zlepšenie všetkých činností v škole.

4. Riešiť prípadné priestupky žiakov voči školskému poriadku a usmerňovať nevhodné správanie v škole aj mimo nej.

5. Vylepšovať vzájomné vzťahy medzi žiakmi a pedagógmi. Zavádzať prvky demokracie pri vzájomnom kontakte učiteľa a žiaka, odstraňovať vzájomné nedorozumenia a predchádzať im.

6. Poskytovať svoje návrhy na oceňovanie žiakov, žiackych kolektívov, Detský čin roka apod. a spolupracovať pri jeho vyhodnotení.

**Článok 3**

**V l a s t n o s t i č l e n a ž i a c k e h o p a r l a m e n t u**

1. Dôvera väčšiny spolužiakov v triede a ich ochota rešpektovať jeho prácu v žiackom parlamente,

2. čestné a slušné vystupovanie voči spolužiakom i dospelým,

3. organizačné schopnosti,

4. rozhodnosť pri riešení problémov a obhájenie si svojich názorov; schopnosť argumentácie a vedenie dialógu,

5. vedieť rešpektovať rozhodnutie väčšiny.

**Článok 4**

**O r g a n i z á c i a č i n o s t i ž i a c k e h o p a r l a m e n t u**

1. Svojich zástupcov – poslancov si žiaci v každej triede volia na jeden rok. V prípade nespokojnosti s prácou poslancov majú právo ho kedykoľvek odvolať hlasovaním v triede a zvoliť si nového.

2. Zástupcu pedagogického zboru určuje riaditeľ školy.

3. Poslanci spomedzi seba volia predsedu, podpredsedu a zapisovateľa.

4. Funkčné obdobie volených je jeden rok.

5. Čestným členom predsedníctva je riaditeľ školy.

6. Dospelý člen žiackeho parlamentu má pri hlasovaní iba poradný hlas.

7. V prípade rovnosti hlasov má predseda právo dvoch hlasov.

8. Zasadnutia žiackeho parlamentu sú v zásade verejné. Zvoláva ich predseda, ktorý vedie i rokovanie. Predseda žiackeho parlamentu môže poveriť vedením zasadnutia ktoréhokoľvek člena žiackeho parlamentu.

9. Zasadnutia žiackeho parlamentu sa riadia plánom práce, ktorý si vypracujú členovia žiackeho parlamentu na školský rok.

10. Na ustanovujúcom zasadnutí členovia žiackeho parlamentu zložia sľub do rúk riaditeľa školy a zástupca pedagógov.: Sľub člena žiackeho parlamentu *Sľubujem, že vždy budem konať čestne v záujme triedy, ktorú zastupujem, aby som svojou prácou pomohol pri výchove, vzdelávaní a v zlepšovaní vzťahov medzi učiteľmi a žiakmi na škole. Sľubujem, že budem aktívne pomáhať a zapájať sa pri organizovaní akcií školy. Svoju funkciu budem vykonávať poctivo počas celého školského roka. Ako člen parlamentu budem zapájať svoju triedu do akcií školy a budem jej vždy odovzdávať pravdivé informácie zo zasadnutí žiackeho parlamentu. Budem spolupracovať so svojím triednym učiteľom.*

11. Žiacky parlament si môže pozvať na svoje zasadnutia hosťa, ktorý zodpovedá členom na ich otázky. Hosťom môže byť okrem riaditeľky školy napr. výchovný poradca, koordinátor prevencie, resp. iní hostia .

12. Žiacky parlament má pridelenú nástenka. Poverí svojho člena/ členov zverejňovaním informácií o svojej činnosti na tejto nástenke.

13. Žiacky parlament má možnosť využívať www stránku školy (prepojenie na vlastnú stránku, ktorú pravidelne obnovuje spolu s povereným pedagógom).

**Článok 5**

**R o k o v a n i e ž i a c k e h o p a r l a m e n t u**

1. Činnosť žiackeho parlamentu sa bude riadiť podľa štatútu, ktorý bol vypracovaný riaditeľkou školy a schválený členmi žiackeho parlamentu.

2. Parlament zasadá jedenkrát mesačne, prípadne častejšie podľa potreby.

3. Program rokovania žiackeho parlamentu zostavuje predseda žiackeho parlamentu spolu s pedagogickým zástupcom parlamentu. Ostatným členom ho zverejňuje najmenej 2 dni dopredu prostredníctvom nástenky a webovej stránky školy.

4. Súčasťou každého zasadnutia môžu byť otázky žiakov na vedenie školy a pedagogický zbor a naopak.

5. Predsedníctvo žiackeho parlamentu má právo zvolať aj mimoriadne zasadnutie na návrh ktoréhokoľvek poslanca, pedagogického zamestnanca, pokiaľ uzná, že predložený problém sa musí okamžite riešiť a neznesie odklad.

8. Parlament je uznášaniaschopný, ak je na jeho zasadnutí prítomná nadpolovičná väčšina členov.

9. Uznesenie je prijaté, ak zaň hlasuje nadpolovičná väčšina prítomných.

10. Na prijatie štatútu žiackeho parlamentu a jeho doplnkov je potrebný súhlas trojpätinovej väčšiny jeho členov.

**Článok 6**

**P ô s o b n o s ť ž i a c k e h o p a r l a m e n t u**

Do pôsobnosti žiackeho parlamentu patrí:

1. právo podávať návrhy na skrášľovanie tried, chodieb, celej budovy a areálu školy, a tak aktívne pomáhať pri estetizácii školy,

2. právo podávať návrhy na zmenu či doplnenie školského poriadku pre žiakov školy, 3. dbať na ochranu, bezpečnosť a zdravie pri vyučovaní,

4. povinnosť oznámiť príslušnému učiteľovi nedostatky v triedach,

5. organizovať alebo spolupôsobiť pri rôznych akciách a súťažiach.

10. Rozdelenie členov žiackeho parlamentu do jednotlivých sekcií:

a) reprezentácia školy - spolupráca s vedením školy a jednotlivými učiteľmi, zbery, kultúrne aktivity, súťaže, šport...

b) študijné výsledky - problematika prípravy spolužiakov na vyučovanie

c) medziľudské vzťahy; problémy vo vzájomnej komunikácii medzi spolužiakmi a jej úroveň

d) kultúrnosť a estetika prostredia, čistota i výzdoba interiéru aj exteriéru školy.

Tento štatút nadobúda platnosť dňom schválenia. Na zmenu štatútu alebo jeho doplnenie je potrebný súhlas aspoň trojpätinovej väčšiny všetkých členov žiackeho parlamentu. Zmeny štatútu sa uskutočnia formou doplnkov.

V Krompachoch šk. rok 2016/2018

Mgr. Silvia Mazúrová gestor žiackeho parlamentu